E L Ő T E R J E S Z T É S

**Szombathely Megyei Jogú Város Közgyűlése Gazdasági és Jogi Bizottsága**

**2024. április 22-i ülésére**

**Javaslat pályázatokkal kapcsolatos döntések meghozatalára**

**I.**

Az NHKV Nemzeti Hulladékgazdálkodási Koordináló és Vagyonkezelő Zrt. az Energiaügyi Minisztérium támogatásával hulladékfelszámolási pályázati felhívást tett közzé **„Tisztítsuk meg az országot II.”** címmel, amelyre Szombathely Megyei Jogú Város Önkormányzata pályázatot nyújtott be.

A pályázat lényege, hogy hozzájáruljon a hulladékképződés csökkentéséhez, az illegális hulladéklerakás megelőzéséhez, valamint a hulladékok megfelelő kezelésével a gazdaság számára érték teremtéséhez. Célja, hogy elősegítse az érintett területeken fellelhető, jogellenesen elhelyezett vagy elhagyott hulladékok felszámolását, továbbá támogassa olyan ingatlanvédelmi rendszerek kiépítését, amelyek alkalmasak az ismételt illegális hulladéklerakás vagy elhagyás keletkezésének megelőzésére.

Pályázatot a települési önkormányzatok nyújthatnak be saját tulajdonban és köztulajdonban álló, az önkormányzat kezelésébe, vagyonkezelésébe tartozó, közforgalom elől el nem zárt területek megtisztítására, amelyek esetében a megtisztításhoz közérdek fűződik (pl. kerékpárutak, egyéb utak).

Egy pályázó több elszállítási cím (helyrajzi szám) vonatkozásában is jogosult pályázatot benyújtani.

A jogellenesen elhelyezett, vagy elhagyott hulladék felszámolására (a hulladék területen történő összegyűjtése, elszállítása és a begyűjtött hulladék kezelése és az ehhez kapcsolódó összes költség) vonatkozóan az igényelhető támogatás maximális összege legfeljebb bruttó 45 000 Ft/m3.

A támogatás formája egyszeri, vissza nem térítendő, pénzbeli támogatás, a pályázatban nincs szükség önrész biztosítására.

Mindenre kiterjedő felmérés és előkészítés után Szombathely területén – a pályázati kiírásnak megfelelően – hét helyszínen van lehetőség az illegálisan lerakott hulladék felszámolására: Szabadnép utca, Paragvári utca 86., 11-es Huszár út 40., 87-es számú főút melletti bekötőút Bogátnál, M86-os mellett Zanat előtti bekötőút, 86/87-es út Family Center mellett délre lévő közút, Henger-Szövő utca. A SZOVA Nonprofit Zrt. árajánlata alapján bruttó 6.681.920 forintba kerülne a hét helyszín hulladékmentesítése, amely ár magában foglalja a jogellenesen elhelyezett hulladék összegyűjtését, elszállítását és kezelését.

A pályázat benyújtásának határideje 2024. március 27. napja volt.

Kérem a Tisztelt Bizottságot, hogy a pályázat benyújtását utólagosan jóváhagyni szíveskedjen.

**II.**

A Miniszterelnökség Nemzetpolitikai Államtitkárságának megbízásából a Bethlen Gábor Alapkezelő Zrt. nyílt pályázati felhívást tett közzé **„2024. évi Testvértelepülési programok és együttműködések támogatása”** címmel, amelyre Szombathely Megyei Jogú Város Önkormányzata pályázatot nyújtott be.

A pályázati kiírás célja Magyarország és a Kárpát-medence magyarok lakta települései közötti magyar-magyar kapcsolatok ápolását és fejlesztését célzó testvértelepülési programok és együttműködések támogatása, így különösen: magyarországi helyi (települési, vármegyei) önkormányzat és Szlovákia, Ukrajna, Románia, Szerbia, Horvátország, Szlovénia, Ausztria helyhatósága (települési önkormányzata, települése) között meglévő együttműködések kölcsönös fejlesztése; a tapasztalatcsere; az anyaországba, vagy a fent megjelölt országokban található külhoni régióba irányuló, magyar-magyar kapcsolatok erősítését szolgáló kirándulások szervezésének támogatása.

A **„Közös értékek találkozása Vajdahunyadon”** című pályázat tartalma a két testvérváros, Szombathely és Vajdahunyad közötti magyar-magyar kapcsolat erősítése; találkozás Vajdahunyad testvérváros magyar vezetőivel, magyar közösségekkel baráti találkozón való részvétel, magyar emlékhelyek látogatása, többek között Vajdahunyad, Herkulesfürdő, Orsova, Severin, Déva, stb. A baráti találkozás révén olyan értékalapú csomópontok jönnek létre a két város között, amelyek az emberi kapcsolatok érzelmi és szellemi kohézióját hozzák létre.

A jelen pályázati kiírásra egy pályázó csak egy pályázatot nyújthat be.

A támogatás formája egyszeri, vissza nem térítendő, pénzbeli támogatás, a pályázatban nincs szükség önrész biztosítására. A megpályázott összeg 2.000.000 Ft.

A pályázat benyújtásának határideje 2024. április 3. napja volt.

Kérem a Tisztelt Bizottságot, hogy a pályázat benyújtását utólagosan jóváhagyni szíveskedjen.

Kérem a Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2024. április „ ”**

**/: dr. Nemény András :/**

**I.**

**Határozati javaslat**

**……../2024. (IV. 22.) GJB. sz. határozat**

A Gazdasági és Jogi Bizottság az NHKV Nemzeti Hulladékgazdálkodási Koordináló és Vagyonkezelő Zrt. „Tisztítsuk meg az országot II.” című felhívására benyújtott pályázatot Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51. § (3) bekezdés 25. pontja alapján jóváhagyja, és felkéri a polgármestert a további szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Bokányi Adrienn, a Gazdasági és Jogi bizottság elnöke

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**……../2024. (IV. 22.) GJB. sz. határozat**

A Gazdasági és Jogi Bizottság a Miniszterelnökség Nemzetpolitikai Államtitkárságának megbízásából a Bethlen Gábor Alapkezelő Zrt. felhívásra benyújtott pályázatot Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51. § (3) bekezdés 25. pontja alapján jóváhagyja, és felkéri a polgármestert a további szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Bokányi Adrienn, a Gazdasági és Jogi bizottság elnöke

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal